Dit blý nag vir WieseChristo Wiese (Foto: ANA) Die nagmerriejaar vir die Kaapse sakeman Christo Wiese duur voort. Wiese word as een van die land se voorste sakemanne beskou ná sy sukses wat hy met Pepkor, Shoprite-Checkers, die destydse Boland Bank en ander beleggings bereik het. Maar sedert Desember het Wiese hom in ’n warrelwind bevind. Dit het begin met die ineenstorting van Steinhoff, waar hy voorsitter was. Die Steinhoff-sage is ver van verby en Wiese het aangekondig dat hy die maatskappy vir R59 miljard rand gaan dagvaar. Die afgelope week is Wiese egter hard op twee fronte geslaan. ’n Belegging in Brittanje wat suur geloop het en ’n groot potensiële belastingseis plaaslik, het twee van sy ander maatskappye se winste ingekort. Die Brait-maatskappy, waarvan hy die voorsitter is, het aangekondig dat sy netto batewaarde met bykans ’n derde gedaal het. Dit was om voorsiening te maak vir die afskryf van die waarde van sy Britse klerekleinhandelaar New Look. Brait sê die groep se netto batewaarde het in die jaar tot Maart R27,1 miljard beloop. Dit verteenwoordig R57,3 per aandeel. Die netto batewaarde het die vorige boekjaar het R37,8 miljard beloop. Brait is ook die eienaar van Virgin Active en die Britse kettinggroep Icelandic Foods. Ontleders sê dat Brait se probleme net Wiese se kopseer vererger. Wiese is die grootste aandeelhouer in Brait. Boonop het die Steinhoff-ineenstorting miljarde rande van sy persoonlike welvaart uitgewis. Markkenners wys daarop dat Brait vir New Look in 2015 bekom het. Die transaksie het $1,2 miljard (ongeveer R28 miljard) beloop en die Suid-Afrikaanse maatskappy aan die hoë vlak van Brittanje se kleinhandelmark blootgestel. Brait het aangekondig dat hy nie ’n dividend gaan uitkeer nie. Dit was hoofsaaklik om sy kontant te gebruik om skuld te delg. Brait se aandeelprys het onder druk gekom en Dinsdag tot R36,80 (1,2%) verswak. Ontleders wys daarop dat Brait die afgelope paar maande onder druk gekom het weens die swakker Britse pond wat verdienste in rand gekniehalter het. Swak verbruikersvraag en wedywering in die Britse kleinhandelmark het New Look, een van Brait se grootste winsbronne, ook gestonk. Terwyl New Look se waarde drie jaar gelede op R35 miljard beraam is, het Brait die waarde nou tot nul afgeskryf. New Look het in ’n stadium 45% van Brait se batewaarde beloop. Wiese se probleme is egter nie net tot Brittanje beperk nie. Die genoteerde beleggingsfirma Invicta het pas aangekondig dat sy wins met 81% persent vir die jaar tot Maart gedaal het. Dit hoofsaaklik om voorsiening te maak vir ’n spesiale belastingsvoorsiening van R400 miljoen. Invicta het gesê dat die belastingsvoorsiening verband hou met ’n transaksie wat ’n paar jaar gelede gedoen is. Die maatskappy het aangedui dat die belastingsvoorsiening gedoen is ondanks die groep se uitvoerende raad wat vol vertroue was dat alles korrek gedoen is. Die maatskappy is tans in onderhandelinge met die Suid-Afrikaanse Inkomstediens om ’n oplossing te vind.